Matul l-ewwel tliet xhur tas-sena, in-nies jaħdmu żdiedu b’1.9 fil-mija meta mqabbel mal-istess perjodu s-sena li għaddiet. Statistika maħruġa mil-Labour Force Survey tindika li matul l-ewwel kwart ta’ din is-sena, l-għadd ta’ persuni f’impjieg kien jammonta għal 175,630, jiġifieri kważi nofs il-popolazzjoni minn 15-il sena ‘l fuq. Dawk bla xogħol kienu jammontaw għal 11,255 jew 3.2 fil-mija waqt li dawk inattivi kienu jammontaw gġal 167,151 jew 47.2 fil-mija. Ir-rata ta’ attività matul l-ewwel kwart ta’ din is-sena kien stmat għal 64.8 fil-mija. Meta mqabbel mas-sena li għaddiet, ir-rata ta’ attività fost l-irġiel u n-nisa żdieda b’0.8 fil-mija u 1.3 fil-mija rispettivament. L-ogħla rata ta’ attività kienet irreġistrata fost persuni li kellhom bejn 25 sena u 54 sena (78.8 fil-mija).